runetrust/blame-folketinget-dk huggingface dataset:
Caroline Stage Olsen (M), 2025-04-08:
Tak for ordet, og tak til ordførerne for den generelt positive modtagelse af lovforslaget og for de gode indlæg.
Vi står, som mange af jer også har sagt i dag, sammen om at tage et vigtigt skridt, synes jeg, i forhold til at fremtidssikre hjørnestenen i den finansielle digitale infrastruktur.
Millioner af danskere modtager deres løn, deres su, deres pension, deres overskydende skat og andre vigtige udbetalinger gennem nemkonto.
For mig som digitaliseringsminister er det centralt, at staten har ejerskab og kontrol over den kritiske digitale infrastruktur, ikke mindst i den usikre tid, som vi lever i.
Hensigten med at udvikle et nyt nemkontosystem er bl.a. at hjemtage ejerskabet over den kritiske digitale infrastruktur, og her kan jeg måske lige indskyde til fru Dina Raabjerg, at pointen med forslaget er, at Digitaliseringsstyrelsen og staten ejer kildekoden, sådan at man lettere kan sende det i udbud.
Så tanken er altså ikke, at staten skal lave it-systemerne selv.
Med den her hjemtagelse af systemet kan vi sikre, at vi i fremtiden og i højere grad end hidtil kan ændre i løsningen, f.eks. hvis der sker ændringer i vores sikkerhedsbillede.
Lovforslaget om nemkonto indeholder derudover en modernisering af de allerede eksisterende regler.
Et moderne og effektivt udbetalingssystem er nødvendigt for at opretholde en fortsat høj tillid til det offentlige og til den digitale sektor og også for at sikre, at udbetalingerne til borgere og virksomheder sker hurtigt, sikkert og korrekt.
De borgere og virksomheder, som allerede har en konto, vil fortsat modtage deres udbetalinger som i dag.
Borgere og virksomheder, som kan, skal fortsat udpege en nemkonto, og offentlige myndigheder skal gennemføre betalinger via systemet.
For dem, der ikke kan få en bankkonto, f.eks. hjemløse eller andre udsatte borgere, vil der fortsat være behov for alternative betalingsmuligheder og -løsninger.
De offentlige myndigheder skal derfor varetage den samme opgave som i dag med at udbetale på en anden måde, hvis nemkonto ikke er en mulighed, og det har vi prøvet at præcisere i lovforslaget.
Kort sagt vil der for borgere og virksomheder ikke være en mærkbar ændring.
Samtidig med at vi bevarer systemet, opdaterer vi det også til en ny virkelighed.
F.eks. vil nemkontosystemet fremover kunne videregive risikodata til relevante myndigheder og virksomheder, og den funktion skal bidrage til at sikre en endnu større pålidelighed i udbetalingerne, da den udbetalende virksomhed får bedre muligheder for at vurdere risikoen for svindel.
Nemkonto er et system, som forbinder Danmark digitalt, og med det her lovforslag tager vi ansvar for at sikre, at det fortsat er en effektiv, en sikker og en fleksibel løsning for alle.
Vi har allerede i dag et stærkt fundament, og med det her lovforslag skaber vi rammerne for fremtidens udbetalingssystem, som kan tilpasses den digitale udvikling og vores samfunds behov.
Tak for debatten, og tak for ordet.
Pause Pause (Pause), 2025-04-08:
Mødet er udsat.
Alex Ahrendtsen (DF), 2025-04-08:
Vi behandler i dag lovforslag L 173 fra digitaliseringsministeren, som har til formål at samle og modernisere reglerne for nemkontosystemet.
I Dansk Folkeparti ser vi med stor interesse på forslaget.
For det første er nemkonto helt afgørende infrastruktur i det danske samfund.
Det er den konto, hvorpå borgerne modtager deres offentlige udbetalinger, hvad enten det er pension, su, boligstøtte eller skat.
Derfor skal det system være sikkert, driftssikkert, enkelt at forstå og enkelt at bruge, både for borgere og virksomheder.
Med dette forslag bliver der taget vigtige skridt i netop den retning.
Vi noterer os, at det nu bliver muligt at anvise konti fra betalings- og e-pengeinstitutter som nemkonto.
Det giver borgerne og virksomhederne flere valgmuligheder og understøtter konkurrencen i den finansielle sektor.
Det bakker vi op om.
For så længe sikkerheden er i orden, er det kun rimeligt, at man ikke tvinges til at være kunde i en traditionel bank.
Vi bifalder også, at Digitaliseringsstyrelsen overtager ejerskabet af nemkontosystemet.
Det sikrer et stærkere offentligt ansvar for et system, som i den grad er et offentligt anliggende.
Vigtigst af alt ser vi med stor tilfredshed på, at der bliver lagt op til en styrkelse af sikkerheden.
Det skal være muligt at udveksle risikodata, så både offentlige og private udbetalere bedre kan identificere og imødegå svindel.
Det er helt afgørende i en tid, hvor digital svindel desværre er stigende, og hvor det offentlige og borgerne ofte ender som taberne.
Tillid og tryghed skal gå hånd i hånd med digitaliseringen, for når der udbetales milliarder af kroner hvert år via nemkonto, skal vi sikre, at det sker ordentligt og ansvarligt.
Derfor støtter Dansk Folkeparti lovforslaget.
Kim Edberg Andersen (DD), 2025-04-08:
Jeg læste det i hvert fald sådan, at når vi fjernede den her ventekonto, gik det ind under den anden rettighed, altså at man altid kan få lov til at få sine penge, hvis man ikke har en nemkonto.
Men jeg er selvfølgelig enig i, at det kan vi selvfølgelig godt få opklaret.
Men for mig gav det i hvert fald mening, at det var sådan, det skulle forstås.
Jeg vil meget gerne have, at vi sørger for at finde ud af det.
I forhold til det med kontanterne er jeg enig, hvis det er en løsning.
Der er nogle andre spørgsmål, jeg lige skal have kigget på.
Der er lige nogle tanker, jeg skal gøre mig.
Men bare fordi folk har en vis alder og ikke er enig med deres værge, skal de jo ikke have penge til gode, som de ikke kan få udbetalt.
Det er jeg enig i.
Lisbeth Bech-Nielsen (SF), 2025-04-08:
Jeg hæftede mig ved det, der stod i lovforslaget: »Derudover foreslås det at afvikle ventekontoordningen ...«.
Det er den der statslige konto, som man kan bruge som en måde at have de penge på, som man skal udbetale til borgere, som ikke har en konto.
Hvis man afvikler den, er jeg bare interesseret i at vide, hvad det så betyder, i forhold til hvis der er statslige penge, der i sidste ende skal ud til borgerne.
Og så synes jeg også bare, at det ville være klædeligt, at vi en gang for alle ligesom slår fast: Det er kommunernes ansvar at have kontantkasser, hvis det er det, der er nødvendigt for at udbetale penge kontant til de mest udsatte borgere.
I forhold til de unge kan man sige, at de jo også kunne få udbetalt fra de her kontantkasser.
Men det er klart, at hvis de skal have en konto, som de selv har råderet over, skal man lave om i værgemålslovgivningen, fordi det i dag forudsættes, at en forælder eller en værge siger god for det.
Birgitte Vind (S), 2025-04-08:
Tak for det, og tak til ministeren for lovforslaget.
I Danmark er vi jo foran i digitaliseringen, og det er vi også, når det gælder vores udbetalingssystemer.
Siden 2005 har vi haft nemkontosystemet, der har betydet, at løn, overskydende skat, su og kontanthjælp nemt har kunnet udbetales til både borgere og virksomheder.
Det har været en yderst sikker og nem måde til, at vi som borgere og samfund kan være sikre på, at udbetalte beløb ender det rigtige sted.
Med dette lovforslag moderniserer vi rammerne for nemkonto.
En af de væsentligste ændringer er jo, at staten hjemtager ejerskabet over nemkontosystemet, med henblik på at systemet løbende kan udvikles, og ikke mindst at det til enhver tid overholder reglerne og standarderne for offentlige it-systemer og selvfølgelig kravene til sikkerhed.
Det er meget, meget klogt, at vi hjemtager ejerskabet for nemkontosystemet, som i høj grad må betragtes som kritisk infrastruktur.
Med det her lovforslag udskiller vi reglerne om nemkonto fra lov om offentlige betalinger m.v. til en ny hovedlov, lov om nemkonto.
Men som borger kommer man jo ikke til at kunne mærke ændringerne.
Der gælder fortsat de samme forpligtelser hele vejen rundt, og det vil også – og det synes jeg er meget vigtigt at prioritere – fortsat være muligt at imødekomme de borgere, der ikke har mulighed for at få en nemkonto.
Men der gives med dette lovforslag også mulighed for, at nemkonto kan være en konto i et kontoførende betalings- eller e-pengeinstitut.
Vi skal selvfølgelig fortsat stå på tæer, også for at undgå svindel.
Og der vil altid være nogle brodne kar og nogle, der prøver at finde huller i sikkerheden.
Derfor vil vi med dette lovforslag også give mulighed for, at der kan videregives risikodata fra det nye nemkontosystem til visse private udbetalere og finansielle institutioner.
Det er en ændring, der bakkes op både af Finans Danmark, Forbrugerrådet Tænk og it-branchen.
Og så vil dette lovforslag gøre en ende på ventekontoen.
I dag ophobes borgernes penge på ventekontoen i stedet for at komme borgerne til gavn.
Det er selvfølgelig ikke hensigtsmæssigt.
Borgernes penge skal selvfølgelig ud til borgerne, og derfor hilser jeg det meget, meget velkommen, at der gøres en ekstra indsats både med oplysningskampagner og så for helt konkret at få sendt pengene ud til borgere og virksomheder.
I Socialdemokratiet byder vi lovforslaget velkommen.
Tak for ordet.
Christoffer Aagaard Melson (V), 2025-04-08:
Solid digital infrastruktur er forudsætningen for et moderne og velfungerende samfund.
I dagens Danmark handler infrastruktur om mere end veje og broer; det handler i den grad også om virtuelle platforme og kanaler mellem offentlige myndigheder, erhvervsliv og privatpersoner.
Danmark ligger blandt toppen over de mest digitaliserede lande i EU.
Det er positivt, og skal vi blive ved med at stå stærkt, er det vigtigt, at vi ikke sakker bagud i forhold til den digitale udvikling, og at vi får lavet de nødvendige investeringer.
Selv om det jo selvfølgelig er besværligt, hver gang vi skal opdatere vores computere eller smartphone, så ved vi godt, at det er nødvendigt, for at vi har den rette sikkerhed og de rigtige funktioner, og nu er turen til at blive opdateret så også kommet til nemkonto.
Nemkontosystemet har været en kritisk del af den danske digitale infrastruktur de sidste 20 år, og det har været en sikret kanal, hvad angår diverse udbetalinger fra offentlige myndigheder i den ene ende og til borgere og virksomheder i den anden.
Her er det selvfølgelig vigtigt, at vi sikrer, at der er de samme regler i forhold til sikkerhed og hvidvask.
Men det er at fremtidssikre nemkonto, så den også er klar til de muligheder, der kommer i fremtiden.
Så vil jeg også lige give en kort kommentar i forhold til det her med, at vi hjemtager ejerskabet.
Det tror vi også på er det rigtige at gøre i den situation, vi står i.
Det er jo ikke det samme, som at vi selv skal stå for udviklingen.
Men det, at vi ejer nemkonto, gør, at vi hurtigt og fleksibelt kan sætte ind og lave de rettelser, der skal til, hvis vi skulle komme ud for en situation, hvor det f.eks. bliver nødvendigt at øge sikkerheden.
Så det er i vores øjne rettidig omhu i den situation, som vi står i.
Med de ord vil jeg sige, at vi støtter lovforslaget.
Kim Edberg Andersen (DD), 2025-04-08:
Tak for det, formand.
Lovforslaget, som vi arbejder med i dag, har simpelt hen til formål at modernisere lovgrundlaget for nemkonto i forbindelse med udviklingen af et nyt nemkontosystem.
En vigtig ændring er dog, at det fremover også vil blive muligt at anvise en konto i betalings- og e-pengeinstitutter som nemkonto.
Så systemet tilpasses den finansielle udvikling, og det er jo noget, som vi i en digital verden bliver nødt til at se godt ind i.
Desuden foreslås en ordning, hvor pengeinstitutter kan få økonomisk støtte til deres forpligtelser i relation til nemkonto.
Lovforslaget inkluderer også en fortsættelse af kompensationsordningen for borgere, der ikke har modtaget retmæssige udbetalinger på grund af svindel eller fejl.
Endelig foreslås det at afvikle ventekontoordningen, da den ikke har vist sig særlig effektiv.
I Danmarksdemokraterne har vi valgt at støtte lovforslaget om nemkonto, fordi vi anerkender vigtigheden af at modernisere systemet, så det bedre afspejler den finansielle sektors udvikling og imødekommer behovene hos både borgere og virksomheder.
Danmarksdemokraterne ser også positivt på, at lovforslaget åbner op for, at konto i betalings- og e-pengeinstitutter kan anvendes som nemkonto, hvilket jo i sig selv øger både fleksibilitet og tilgængelighed for ganske almindelige danskere.
Samlet set ser vi faktisk, at de her ændringer er noget, som vil styrke nemkontosystemet og dets funktion i det danske samfund.
Så som det nok ikke kommer bag på nogen fra regeringen, så støtter Danmarksdemokraterne altid gode forslag.
Det er et godt forslag; vi støtter.
Kim Edberg Andersen (DD), 2025-04-08:
Det er bare et opklarende spørgsmål.
Jeg mener, at jeg i forhold til spørgsmålet om, om man har lov til at få sine penge udbetalt kontant, læste ret klart, at det har man.
Så jeg skal bare vide, om det, SF ønsker, er, at det bliver skrevet ind en gang til i selve loven, at man kan få det udbetalt i kontanter.
Så det var den ene halvdel.
Den anden halvdel er jeg faktisk enig i.
Det er i forhold til det her med især de unge, som jeg godt kan se kan have den her problemstilling.
Men der er jeg lidt usikker.
Vi kan selvfølgelig godt skrive det ind i vores, men det ligger jo på et andet område.
Hvordan fikser vi lige det?
Ordføreren er nok ordfører begge steder, så det hjælper jo på det, men det er vi ikke alle sammen.
Så det er bare lige rent praktisk, hvordan vi løser den.
For ellers er jeg enig.
Martin Lidegaard (RV), 2025-04-08:
Det glæder mig oprigtigt, at statsministeren tager det her med, især fordi det, der er sket de seneste 5 år, altså siden statsministeren satte sig i stolen som statsminister, jo er, at både Danmark og EU de facto er blevet overhalet af Kina, der i dag står for 70 pct. af verdens samlede produktion af grafit, 90 pct. af verdens samlede produktion af noder til litiumbatterier, 90 pct. af magnetproduktionen og 60 pct. af kobberproduktionen; de er verdens største bilproducent og producerer elbiler, og stort set alle solceller i verden og batterier osv. bliver produceret i Kina.
Man har taget et kvantespring.
Jeg synes faktisk, at der er taget de rigtige initiativer fra statsministerens side, bl.a. i forhold til det her med Nordsøen.
Men når jeg kigger på, hvad der er blevet implementeret, og på, hvad der faktisk er lykkedes, så er udviklingen af VE på land og til vands jo gået fuldstændig i stå, og det siger jeg ikke for at drille, men det er bare en dyb frustration, for det er så tæt knyttet til vores forsvarsindustri og til vores mulighed for at opretholde en stærk industri og konkurrenceevne på europæisk niveau.
Lad mig bringe en anden vinkel ind i det: Siden vi havde diskussionen sidst, har vi foreslået en form for forsvarsunion i forlængelse af Ursula von der Leyens udmelding, hvor hun bl.a. fokuserer på at bruge den forsvarsoprustning til at styrke industrialiseringen, også på de her områder.
Pia Olsen Dyhr (SF), 2025-04-08:
Bare rolig!
Jeg kommer ikke til at forsvare Liberal Alliances skatteplan – på ingen måde.
Det mener jeg bare er skævt, for jeg tror ikke, at statsministeren og jeg er uenige om, at vi står i en tid, hvor vi skal prioritere.
Jeg har været enig i ligeløn, løft af psykiatrien.
Jeg tror sådan set, at det lidt er en sandhed med modifikationer at sige, at det kunne SF aldrig være med til.
Det kunne SF da sagtens have været med til, også sammen med Enhedslisten og Radikale Venstre.
Pointen er jo bare, at det ikke ligefrem var det, Socialdemokraterne lagde op til, men fred være med det.
Det, jeg synes, er interessant, er, at fra 2006 til i dag er der givet 84 mia. kr. i skattelettelser – 84 mia. kr.!
Hovedparten er givet under en blå regering.
Det er det.
Men det er jo i rigtig mange år, hvor man kunne have valgt at investere pengene anderledes.
Det er penge, man godt kunne have investeret i velfærden.
Når vi spørger danskerne, og det er de blevet i dag i Berlingske, så siger til danskerne, at de sådan set gerne vil styrke vores forsvar.
Det synes jeg er rigtig positivt, for det synes jeg er vigtigt, men de vil ikke gøre det på bekostning af velfærden.
Så vil statsministeren ikke også sige, at der er grænser for, hvad vi kan give i skattelettelser?
Mette Frederiksen (S), 2025-04-08:
Jo, selvfølgelig da, absolut.
Men hvis jeg husker ret, var den skattereform, SF stod bag for efterhånden en del år siden, skævere end den skattereform, den her regering lagde frem.
Jamen det ændrer da ikke på, at det var en SF-skatteminister, der lagde en skattereform frem, der var skævere end den, vi lagde frem som regering for kort tid siden.
Altså, jeg synes, man som politiker skal have modet til at stå på mål også for kompromiserne, og det gør jeg.
Men det ændrer da ikke på, at vi er på vej ind i nogle svære og nogle hårde og nogle vigtige prioriteter.
Jeg er blevet oprustningsstatsminister.
Da jeg tiltrådte som statsminister, brugte det her land 1,3 pct. af bnp på forsvar.
Nu kommer vi over 3 pct.
men jeg er jo så også den statsminister, der har ansvaret for, at der bliver en ordentlig social balance i de beslutninger, vi kommer til at træffe, også fremadrettet, og det er et løfte, jeg til enhver tid er villig til at afgive at jeg kommer til at leve op til.
Pia Olsen Dyhr (SF), 2025-04-08:
Jeg forstår i den grad behovet for at indgå kompromiser, og det har SF også vist.
SF er det parti i Folketinget, der har indgået flest aftaler med den her regering.
Så jeg har intet problem med kompromiser.
Pointen handler jo bare om kompromiets karakter.
Jeg er sådan set ikke afvisende over for ældrechecken eller enlige forsørgere eller for den sags skyld, at vi kigger på nogle af dem, der har det sværeste, og lave skattelettelser for dem.
Det kan SF godt se sig selv i, men det, der jo er interessant, er, at 12 mia. kr. af de skattelettelser, regeringen har givet, har man faktisk valgt at rulle ud på en måde, så de rigeste får 22 gange mere end de fattigste – 22 gange mere end de fattigste!
Det er jo skævt.
Derfor synes jeg jo egentlig nogle gange også, at det er lidt morsomt at høre Socialdemokratiet kritisere Liberal Alliance, for det er jo cirka den samme balance, der er i det her, om end man kan diskutere antallet af milliarder.
Jeg vil derfor bare spørge, om statsministeren virkelig mener, at det er en ansvarlig og solidarisk måde at bruge råderummet på i en krisetid.
Alex Vanopslagh (LA), 2025-04-08:
Tak for det.
Vi står i en verden, som er mere urolig og usikker, end den har været i mange år, og det kræver, at Europa kommer til at stå stærkere.
Vi skal stå stærkere værdimæssigt og militært, men også økonomisk.
Der er jo en sammenhæng mellem sikkerhedspolitik og den økonomiske politik.
Jeg har tidligere sagt, at uden de økonomiske proteiner, er der ingen militære muskler.
Derfor er det en bunden opgave, at vi i Danmark ser på, hvordan vi kan opruste ikke bare forsvaret, men også vores samfundsøkonomi og styrke vores konkurrenceevne.
Der har vi jo, som det er blevet nævnt herinde, fremlagt en fuldt ud finansieret plan for, hvordan vi kan gennemføre nogle reformer, der styrker dansk konkurrenceevne og gør vores samfundsøkonomi mere robust.
Der har reaktionen fra statsministerens parti, Socialdemokratiet, været, at man sådan fjoller lidt rundt og giver det forskellige barnlige øgenavne – en Rolexreform, og tidligere har man talt om rødvinsreformer – alt imens, som fru Pia Olsen Dyhr påpegede, regeringens skattelettelser er 22 gange større for overklassen så at sige, for de rigeste danskere, end de er for de fattigste danskere: 22 gange større!
Der er det noget finurligt noget, at når Socialdemokratiet laver skæve skattelettelser, kan det gå fint hånd i hånd med velfærd, men hvis Liberal Alliance gør det, er det Rolexreformer, og så er det næsten enden på selveste velfærdssamfundet.
Det er et mageløst hykleri, og hvad værre er, så viser det også en mangel på seriøsitet fra statsministerens side, og det bekymrer mig på vegne af Danmark, fordi vi står i en kritisk tid, hvor vi skal opruste vores økonomi og vi skal gøre noget yderligere ved vores konkurrenceevne, så vi står endnu stærkere i fremtiden.
Der må man da kunne forvente fra statsministerpartiet, at man ikke bare affejer ethvert sagligt forslag med barnlige øgenavne og kalder det rødvinsreformer eller Rolexreformer.
Så kan vi forvente fremover, at vi fra statsministeren ser en lidt mere sådan seriøs tilgang til spørgsmålet om sikkerhed og konkurrenceevne?
Mette Frederiksen (S), 2025-04-08:
Jeg tror ikke, der har været nogen afvisninger af saglige politiske oplæg, og det kommer der heller ikke til at være fremadrettet.
Jeg er sådan set enig i grundanalysen, at den militære oprustning af Danmark og Europa skal gå hånd i hånd med to andre oprustningsindsatser.
Den ene er den økonomiske og vores konkurrencedygtighed.
I mine øjne er det tredje ben det, vi måske kunne kalde den åndelige oprustning, for det kommer til at kræve ganske meget modstandskraft af os alle sammen at stå imod i en verden, hvor fakta ikke længere trumfer holdninger, hvor der sættes spørgsmålstegn ved videnskab, og hvor fake news og lige om lidt kunstig intelligens-produceret materiale kommer til at være ligeså autentisk, som noget, mennesker har lavet.
Det kommer til at kræve rigtig meget af os.
Det gør det også, hvad angår økonomien, og Europa er udfordret.
Det er helt rigtigt.
Det viser Draghirapporten, og vi kan se det.
Og en toldkrig med toldsatser kommer ikke til at gøre situationen bedre for nogen.
De spor, vi forfølger i Europa lige nu, og som jo også i høj grad gælder i Danmark, er faktisk nogle af de ting, som partilederen er inde på: Det er energipolitikken; det er at få afbureaukratisering og få løftet byrder af dansk erhvervsliv; det er at sikre, at vi har en arbejdsstyrke, som er dygtig nok til de opgaver, som også kommer i fremtiden; og så er det jo i det hele taget at sikre, at nogle af de rigtig, rigtig gode små og mellemstore virksomheder, vi har i Danmark, kan få lov til at vokse sig større og stærkere.
Lige nu skal vi håndtere handelskrigen, men sideløbende med det skal vi have lagt grundlaget for en stærkere europæisk økonomi.
Det tror jeg faktisk vi er enige om, og heldigvis klarer vi os også rigtig, rigtig godt i Danmark.
Vi er et af de lande, der har en stærk økonomi, fordi vi har dygtige lønmodtagere og et meget, meget stærkt dansk erhvervsliv.
Alex Vanopslagh (LA), 2025-04-08:
Jeg er ikke i tvivl om, at vi deler analysen.
I talerne er vi jo enige om, at konkurrenceevnen er afgørende.
Det er vores konkurrenceevne, der er forudsætningen for, at vi har råd til forsvaret, at vi har råd til at have et velfærdssamfund, og det er vores konkurrenceevne, der påvirker, om det er i Danmark og Europa, vi udvikler de kritiske teknologier, fremtidens teknologier, eller om det er noget, vi skal være afhængige af andre stater for at udvikle.
Derfor undrer det mig bare, at man fra regeringens side ikke ser mere på afbureaukratisering eksempelvis, hvor det er gået den stik modsatte vej under statsministeren i forhold til antallet af bureaukrater og mængden af lovgivning, men det undrer mig også, at Liberal Alliance kommer med en fuldt ud gennemregnet plan for, hvordan vi kan styrke dansk konkurrenceevne yderligere ved bl.a. at sænke skatten på virksomheder og på investeringer, så fordummer man debatten.
For mig at se
er det jo en smålig tilgang, og der har jeg det sådan, at det da ikke skal være smålighed, der står i vejen for, at vi gør, hvad der skal til for at styrke dansk konkurrenceevne.
Det er da en fordummelse af debatten.
Mette Frederiksen (S), 2025-04-08:
Jeg bliver så nødt til tilsvarende at sige, at jeg simpelt hen ikke er enig i, at man skal tro på, det er skattelettelser, der får Europa igennem den her ekstremt kritiske situation.
Det er ikke, fordi skattelettelser og skatteomlægninger fra tid til anden ikke kan bruges, men udfordringen er jo langt, langt større end det, og det er samspillet ikke mindst mellem energipolitikken, og at vi er udfordret i Europa af rammerne for vores erhvervsliv.
Jeg mener, vi har brug for et kapitalmarked i Europa på tværs af landegrænserne, som fungerer godt.
Det har vi ikke endnu fået etableret.
Hvis vi både skal have Danmark solidt igennem det her og Europa igennem det her, skal alle brikkerne ind på bordet.
Jeg tror generelt, jeg vil advare mod det der med, at man tager en enkelt brik og tror, det er det, der skal til for at løse problemet, for så kan det være, vi kan løse ét hjørne af problemet, hvis man overhovedet kan det, med det redskab, men man kan i hvert fald ikke løse det samlede udfordringsbillede.